“Болгар” радиосындагы “Чәк-чәк шоу” ник ябыла? 

	2012 елның 2 нче гыйнвар иртәсендә “Болгар” радиосы дулкыннарында өр-яңа тапшыру чыкты. “Чәк-чәк шоу”! Безнең халык яңалыкка сагаеп карарга өйрәнгән. Шуңа күрә “Чәк-чәк шоу” да шактый тәнкыйть утына тотылды. Әмма эт өрә тора, бүре йөри тора дигәндәй, эшләп китте тапшыру, ябылмады. Рөстәм Гайзуллин, Гөлшат Гыймадиева, Марсель Әхмәдуллиннан торган трио тиз арада халык күңелендә ышаныч уятты. 	 Алай гына да түгел, күпләр иртәсен нәкъ менә “Чәк-чәк”ләр белән башларга күнекте. Тора-бара тапшыруның бер-ике еллык туган көннәре зурлап уздырылды, баллы тәмнүшкә исемен йөрткәнгәме икән, күп тыңлаучыларны үзенә җыйды ул.

Бүген эфирда тапшыруның соңгы чыгарылышы яңгырады. Төгәл биш ел да ике ай буе барган тапшыруның бүген хушлашу эфиры булды. Дөрес, бу елларда аның алып баручылары да алмашынып алды. Гөлшаттан соң егетләргә Айгөл Хәйруллина кушылса, быелдан Рөстәм янына Дилбәр белән Рәсим Фасыйхов килде. Биш ел аз гомер түгел, “Чәк-чәк шоу” – “Болгар” радиосы тарихында иң озын гомерле тапшыруларның берсе.

“Чәк-чәк шоу” проекты ябылу турында әйткәч, бер танышым: “Инстаграмда күрдем бервакыт. Дилбәр белән Рәсимнең сыер битлеге кигән фотосын куйганнар. Шулвакытта ук “Чәк-чәк шоу”га ясин чыктым инде мин”, – дип көлдерде.

“Шундый тапшыруны ябу, әлбәттә, күңелле күренеш түгел”

–1 марттан без яңа контентка, яңа форматка күчәбез, – ди радионың баш мөхәррире Илфар Кәримов. – Күңел ачу тапшыруы буларак, “Чәк-чәк шоу” бу форматка туры килми. Бу уйлап эшләнгән эш. Иртәнге тапшыру әлегә туктатыла. Бу сәгатьләрдә эфирга аерым алып баручылар, рубрикалар, музыка чыгачак.  Сүз дә юк, “Чәк-чәк шоу”ның ябылуы – күңелле күренеш түгел. Әмма һәр нәрсәнең башы һәм ахыры була. Тора-бара җайлашып китәрбез, иртәнге тапшыруның яңа форматын уйлашырбыз.
 


Бу үзгәрешләр “Тәртип” радиосының контенты “Болгар”га бирелү белән бәйле дигән сүзләр дә бар. Баш мөхәррир әйтүенчә, “Тәртип” алып баручыларына “Болгар”га килеп тапшырулар эшләргә тәкъдим ителгән. Якын арада “Калеб”, “Гүзәл гамь” тапшырулары, фондтагы язмалар, истәлекләр, ретро җырлар эфирга чыгачак.

“Иртәгә биштә торып радиога килермен кебек”

Тапшыруның ветераны Рөстәм Гайзуллин әлегә нинди хисләр кичерүен аңламый.

–Күңелдә бушлык, моңсу, – ди ул. – Иртәгә иртәнге 5тә торып, радиога килермен кебек әле һаман. Бер яктан, йокы туя икән дип тә шатланам. Шаяртам, әлбәттә. Моңсу. Биш елдан артык бит инде. Шулай да яраткан тыңлаучыларым югалтмас дип уйлыйм, мин радиода калам.

“Тыңлаучылар сагыныр инде”

–Радиода 16 ел эшләү дәверендә күп проектлар ачылды, күбесе ябылды, – ди Айгөл Хәйруллина. – Билгеле, биш ел буе барган шундый матур тапшыруның ябылуы кызганыч. Мин дә ике ел ярым эшләдем анда. “Чәк-чәк шоу”ның командасы бик көчле иде.  Авыз тутырып әйтә алам: бердәм идек. Ниндидер бер проектның ябылуы икенчесенә юл ачылуы да бит әле ул.

Алып баручылар да юкка чыкмас. “Чәк-чәк шоу”да үткән еллар һәрберебез өчен зур тәҗрибә. Ул яңа адым башлау өчен дә зур этәргеч. Күп идеяләрне без тормышка ашырдык. Сагынып искә алырбыз инде. Тыңлаучылар да бик яратты аны, алар да сагыныр. Ләкин ниндидер бер яңа тапшыру барлыкка килгәч, “Чәк-чәк”нең тарихы, башкарган эшләре онытылыр дип уйламыйм. Чөнки без Яшел Үзәннең Бакырчы, Актаныш халкы белән әле дә дус-тату яшибез. Бу проект өлкәсендә эшләгән кешеләрне бик хөрмәт итәм. Марсель Әхмәдуллин шикелле кешене эзләп табу җиңелләрдән түгел. Ул киткәч, әзрәк аксау сизелде. Минем китүем алдан көтелгән иде, башка проектка алындым. Рөстәмдәге кебек энергия беркемдә юк. Ул таулар күчерергә әзер, пүчтәк кенә фикерне дә күтәреп алып, дөрес юнәлешкә кертеп җибәрә торган кеше ул. Нишләтәсең, хәерлегә булсын. Шундый фикергә киленгән икән, юкка гына түгелдер инде.

“Пик” чагында ябылырга тиеш иде, сүнеп барганда түгел”

“Чәк-чәк шоу” проекты радионың дилбегәсе Илнур Фәйзрахманов кулында чакта дөнья күрде.

–Ул безнең программалар директоры Вячеслав Юрьевич (Лопатин – Ч.Ш) белән “тудырган” уртак эшебез, – ди   Илнур әфәнде. Ул бүген “Азан” радиосының баш мөхәррире. – “Яңа Гасыр” радиосының “Болгар”га күчеш мәле иде. Үз вакытында ачылып, бу тапшыру зур функция башкарды. Татарда моңа кадәр андый проект юк иде. Яшерен-батырын түгел, без аның калыбын үзебез дә “Русское радио”дан “урладык”. Әмма күңел ачу форматы булса да,  аның эчендә җитди әңгәмәләр корып, сыйфатлы тапшыру эшләнде.

- Ике ел элек үк тапшыруны эфирдан алу турыда сүз башлаган идем. Әмма аннан соң үзем эштән киттем дә, ул чыгуын дәвам итте. Яхшы рейтинг белән тапшыру өч елдан артык эшли алмый. Әмма “Чәк-чәк шоу”га “пик” ноктасында ябылу кирәк иде, ә сүнә баргач түгел. Ябылган очракта да аны алыштырырдай яхшы тапшыру кирәк. Ким дигәндә ике атна вакыт үтәргә тиеш. Һәркемнең үз фикере, үз позициясе. “Болгар” радиосы эшенә тыкшынмыйм. Алып баручылар да хәзер иртәнге тапшыру форматыннан үстеләр. Рөстәм Гайзуллин иң соңгы “могикан”. Ул үзе генә дә менә дигән авторлык программасы җитәкли ала.

- Дөресен генә әйткәндә, “Чәк-чәк шоу”ның составы бер кичтә хәл ителде. Мин Гөлшат, Рөстәм, Марсель белән аралашам, әмма аларның бер-берсе белән таныш икәнен белми идем әле. Баксаң, Рөстәм белән Марсель параллель классларда укыган, Гөлшат белән дә яхшы мөнәсәбәттә. Беренче көннән үк алар тапшыруны күтәреп алдылар. Тыңлаучылар да куркып калды хәтта. Тәнкыйтьләүчеләр дә күп булды. Әмма барыбер тыңладылар. Шулай контраст тудыруы белән дә үсеп китте ул. Радио рейтингы өчен “Чәк-чәк шоу” бик зур плюс булды. Радионың реклама щитына, роликларга да без “Чәк-чәк”ләрне кыстырдык. Яхшы тапшыру булды. Тагын андый проект булырмы-юкмы? Булыр ул...Әмма кайчан? 
	Чулпан ШАКИРОВА	
Интертат.ру

	№ --- | 28.02.2017	


